  Виталий Пронин Пичиос Александр Аркадьевичез туж ярато, солы лушкем малпанъёссэс оско.Пиосмуртъёс нылпи садэ ужаны уггес лыкто. Но та удысын но дӥсьтӥсьёс сюро. Ижысь 18 номеро нылпи садын ужа егит пиосмурт Александр Баранов.Ижын вордӥськем но будэм Саша ачиз но ноку ӧз малпалля, воспитатель луоз шуыса. Пичи дырысеныз югдурез утисьёс шоры синмаськыса учкылӥз. Но та удысын берганы тазалыкез лябгес. Матысь ӵыжы-выжыосыз пӧлын дышетӥсьёс вань бере, соос ик ӵектӥзы Ижысь педколледже пырыны. Малпаз: покчи классъёсты визьнодало, крезьгуръя урокъёс нуо. Ачиз уго балалайкаен туж быгатыса шудылӥз. Али чиньыосы мыркесь ни - инструментме киям кемалась ӧй кутылы ни, шуэ. Нылпи садын, пе, мукетэсьгес сюлмаськонъёс. Но солэн туж потэ покчиосты крезьгур дуннее но кыскемез.- Садэ вуэмелы ачим но нырысь-валысь туж пайми, - вера Александр Баранов. - Педколледжын ми куинь кузя пиос дышетскимы. Практикамес ваньмы ӵош садын ик мытӥмы. Огзы но пичиос пӧлын ӧз чидалэ - диплом басьтыса, улонзэс воксё мукет удысэн герӟазы. Мон гинэ тэшкылиослэсь ӧй ӵыды ни. Ачим уго семьяямы, трос нылпиослы вожъяськыса, огнам будӥ. Зэм, 2008-тӥ арын 18 номеро садэ интыяськеме бере нырысь-валысь воксё ӟудӥ. Нылпиос уго жугисько но, бӧрдо но. Но небыт кыл котькинэ лӥятэ вылэм.Пичиос Александр Аркадьевичез туж ярато, солы лушкем малпанъёссэс оско. Баранов уго визь-кенешен но юрттэ, кулэ дыръяз чурыт но кариськыны быгатэ, кузязы но ветлэ, соос радын ик шудэ но. Огпол нылъёс воксё ёртӥзы: ойдо, пе, йырси ӵышкыса, шудомы. Котыртӥзы. Огезлэн кияз сын, мукетызлэн шудон качы. Со куспын садэн кивалтӥсь пырем. Воспитательзэс утча но уг адӟы. Барановлэн пичи мурт кариськемезлы воксё абдрам. Ваньмыз уго тэшкылиосын оградэ кариськыны уг быгато.- Пиосын мыным каньылгес - нылъёслэсь йырсизэс пуныны таки ӧй дышы ни, - азьланьтэ Александр. - Анай-атайёс долкаса ик учкылӥзы шорам. Эшъёсы гинэ но уг оско вал, садын ужасько шуыса. Алдасько кожало вал. Туннэ нокин уг но иса ни. Мон ачим но нылпиостэк улонме син шорам пуктыны уг быгатӥськы ни. Армиын малпалляй: оло, дыр вуиз асме мукет удысын эскерыны? Огпол группаысьтым нылпиос суредъёсын гожтэт ыстӥллям. Вань сюлэмшугъяськонъёсылы со ик пум понӥз кадь. Удмурт кун университетысь психология но педагогикая факультетэз йылпумъяй. Ужме воштэме уг поты. Нылпиос вӧзын улонлэсь пӧземзэ шӧдӥськод.Аслаз Александр Барановлэн семьяез ӧвӧл на. Но пиосмурт уг ӝожомы: парме пумитало на, шуэ. Бадӟым семья сярысь малпа.- Воспитательын кышноосгес ужало. Но дышетон удысын воргоронъёс но кулэ. Соослэсь валэктэмзэс пичиос воксё мукет сямен шӧдо-кыло уго. Туж шумпотыса кылзӥсько нылпиослэсь ог-огзылы ушъяськемзэс: мынам воспитателе - пиосмурт!Елена Сараматова Теги: Нылписад уж  